മെഡിക്കൽ ഇമേജിംഗ്

ക്ലിനിക്കൽ വിശകലനത്തിനും മെഡിക്കൽ ഇടപെടലിനുമായി ശരീരത്തിന്റെ ആന്തരിക ഘടനകളുടെ ചിത്രം പകർത്തുന്ന (ഇന്റീരിയർ ഇമേജിംഗ്) സാങ്കേതികതയും പ്രക്രിയയുമാണ് **മെഡിക്കൽ ഇമേജിംഗ്** എന്ന് പൊതുവേ അറിയപ്പെടുന്നത്. ചില അവയവങ്ങളുടെയോ ടിഷ്യൂകളുടെയോ (ഫിസിയോളജി) പ്രവർത്തനം ദൃശ്യ വൽക്കരിക്കാനും ഇത് ഉപയോഗിക്കാം. ചർമ്മവും എല്ലുകളും മൂലം മറഞ്ഞിരിക്കുന്ന ആന്തരിക ഘടനകൾ വെളിപ്പെടുത്താനും അതുപോലെ തന്നെ രോഗം കണ്ടുപിടിക്കാനും ചികിത്സിക്കാനും മെഡിക്കൽ ഇമേജിംഗ് സഹായിക്കുന്നു. അസാധാരണതകൾ തിരിച്ചറിയുന്നത് സാധ്യമാക്കുന്നതിന് മെഡിക്കൽ ഇമേജിംഗ് സാധാരണ ശരീരഘടനയുടെയും ശരീരശാസ്ത്രത്തിന്റെയും ഒരു ഡാറ്റാബേസ് സ്ഥാപിക്കുന്നു. നീക്കം ചെയ്ത അവയവങ്ങളുടെയും ടിഷ്യൂകളുടെയും ഇമേജിംഗ് മെഡിക്കൽ കാരണങ്ങളാൽ നടത്താമെങ്കിലും, അത്തരം നടപടിക്രമങ്ങൾ സാധാരണയായി മെഡിക്കൽ ഇമേജിംഗിന് പകരം പത്തോളജിയുടെ ഭാഗമായി കണക്കാക്കപ്പെടുന്നു.

ഇലക്ട്രോഎൻസെഫലോഗ്രാഫി (ഇഇജി), മാഗ്നെറ്റോഎൻസെഫലോഗ്രഫി (എംഇജി), ഇലക്ട്രോകാർഡിയോഗ്രാഫി (ഇസിജി) തുടങ്ങിയ ചിത്രങ്ങൾ നിർമ്മിക്കാൻ പ്രാഥമികമായി രൂപകൽപ്പന ചെയ്തിട്ടില്ലാത്ത സാങ്കേതികവിദ്യകളും മെഡിക്കൽ ഇമേജിംഗിന്റെ രൂപങ്ങളായി കണക്കാക്കാം.

2010 വരെ, ലോകമെമ്പാടും 5 ബില്യൺ മെഡിക്കൽ ഇമേജിംഗ് പഠനങ്ങൾ നടന്നിട്ടുണ്ട്.  2006-ൽ മെഡിക്കൽ ഇമേജിംഗിൽ നിന്നുള്ള റേഡിയേഷൻ എക്സ്പോഷർ യുണൈറ്റഡ് സ്റ്റേറ്റ്സിലെ മൊത്തം അയോണൈസിംഗ് റേഡിയേഷൻ എക്സ്പോഷറിന്റെ 50% വരും.  സിഎംഒഎസ് ഇന്റഗ്രേറ്റഡ് സർക്യൂട്ട് ചിപ്പുകൾ, പവർ അർദ്ധചാലക ഉപകരണങ്ങൾ, ഇമേജ് സെൻസറുകൾ ( പ്രത്യേകിച്ച് സിഎംഒഎസ് സെൻസറുകൾ ), ബയോസെൻസറുകൾ തുടങ്ങിയ സെൻസറുകൾ, മൈക്രോകൺട്രോളറുകൾ, മൈക്രോപ്രൊസസറുകൾ, ഡിജിറ്റൽ സിഗ്നൽ പ്രോസസറുകൾ, മീഡിയ പ്രോസസറുകൾ,  സിസ്റ്റം-ഓൺ-ചിപ്പ് ഉപകരണങ്ങൾ എന്നിവയുൾപ്പെടെ അർദ്ധചാലക വ്യവസായത്തിൽ നിന്നുള്ള സാങ്കേതികവിദ്യ ഉപയോഗിച്ചാണ് മെഡിക്കൽ ഇമേജിംഗ് ഉപകരണങ്ങൾ നിർമ്മിക്കുന്നത്. 2015 ലെ കണക്കുകൾ പ്രകാരം മെഡിക്കൽ ഇമേജിംഗ് ചിപ്പുകളുടെ വാർഷിക കയറ്റുമതി തുക 46 ദശലക്ഷം യൂണിറ്റുകളും $1.1 ബില്യനും ആണ്. 

ഒരു രോഗിയുടെ ശരീരത്തിൽ ഒരു ഉപകരണവും കടത്താത്ത ഒരു പ്രക്രിയയെ സൂചിപ്പിക്കാൻ "നോൺ ഇൻവേസിവ് " എന്ന പദം ഉപയോഗിക്കുന്നു. മിക്ക ഇമേജിംഗ് ടെക്നിക്കുകളും ഇത്തരത്തിൽ ഉള്ളവയാണ്.

## തരങ്ങൾ
കണ്ണി=//upload.wikimedia.org/wikipedia/commons/thumb/6/6f/X-ray_General_Illustration.jpg/220px-X-ray_General_Illustration.jpg|ലഘുചിത്രം| കൈത്തണ്ടയുടെയും കൈയുടെയും പ്ലെയിൻ എക്സ്-റേ
ക്ലിനിക്കൽ സന്ദർഭത്തിൽ, "ഇൻവിസിബിൾ ലൈറ്റ്" മെഡിക്കൽ ഇമേജിംഗ് സാധാരണയായി റേഡിയോളജി അല്ലെങ്കിൽ "ക്ലിനിക്കൽ ഇമേജിംഗ്" എന്നതിന് തുല്യമാണ്. "വിസിബിൾ ലൈറ്റ്" മെഡിക്കൽ ഇമേജിംഗിൽ പ്രത്യേക ഉപകരണങ്ങളില്ലാതെ കാണാൻ കഴിയുന്ന ഡിജിറ്റൽ വീഡിയോ അല്ലെങ്കിൽ സ്റ്റിൽ ചിത്രങ്ങൾ ഉൾപ്പെടുന്നു. ഡെർമറ്റോളജിയും മുറിവ് പരിചരണവും ദൃശ്യപ്രകാശ ഇമേജറി ഉപയോഗിക്കുന്ന രണ്ട് രീതികളാണ്. *[[റേഡിയോളജി|റേഡിയോളജിയിൽ]]* വൈദഗ്ധ്യമുള്ള ഒരു ഫിസിഷ്യനാണ് മെഡിക്കൽ ചിത്രങ്ങളുടെ വ്യാഖ്യാനം പൊതുവെ ഏറ്റെടുക്കുന്നത്; എന്നിരുന്നാലും, റേഡിയോളജിക്കൽ ക്ലിനിക്കൽ മൂല്യനിർണ്ണയത്തിൽ പരിശീലനം ലഭിച്ചതും സാക്ഷ്യപ്പെടുത്തിയതുമായ ഏതൊരു ആരോഗ്യപരിപാലന വിദഗ്ധനും ഇത് ഏറ്റെടുക്കാവുന്നതാണ്. ഡയഗ്നോസ്റ്റിക് റേഡിയോഗ്രാഫി മെഡിക്കൽ ഇമേജിംഗിന്റെ സാങ്കേതിക വശങ്ങളും പ്രത്യേകിച്ച് മെഡിക്കൽ ഇമേജുകൾ ഏറ്റെടുക്കലും നിർദ്ദേശിക്കുന്നു. മെഡിക്കൽ ഇമേജുകൾ പകർത്തുന്നത് സാധാരണയായി റേഡിയോഗ്രാഫർ (റേഡിയോളജിക്കൽ ടെക്നോളജിസ്റ്റ് എന്നും അറിയപ്പെടുന്നു) ആണ്.

ശാസ്ത്രീയ മേഖല എന്ന നിലയിൽ, സന്ദർഭത്തിനനുസരിച്ച് ബയോമെഡിക്കൽ എഞ്ചിനീയറിംഗ്, മെഡിക്കൽ ഫിസിക്സ് അല്ലെങ്കിൽ മെഡിസിൻ എന്നിവയുടെ ഒരു ഉപവിഭാഗമാണ് മെഡിക്കൽ ഇമേജിംഗ്. മെഡിക്കൽ ഇമേജിംഗിനായി വികസിപ്പിച്ചെടുത്ത പല സാങ്കേതിക വിദ്യകൾക്കും ശാസ്ത്രീയവും വ്യാവസായികവുമായ പ്രയോഗങ്ങളുണ്ട്. 

### റേഡിയോഗ്രഫി
റേഡിയോഗ്രാഫിക് ഇമേജുകളുടെ രണ്ട് രൂപങ്ങൾ മെഡിക്കൽ ഇമേജിംഗിൽ ഉപയോഗത്തിലുണ്ട്. പ്രൊജക്ഷൻ റേഡിയോഗ്രാഫിയും ഫ്ലൂറോസ്കോപ്പിയും, രണ്ടാമത്തേത് കത്തീറ്റർ മാർഗ്ഗനിർദ്ദേശത്തിന് ഉപയോഗപ്രദമാണ്. കുറഞ്ഞ ചെലവും ഉയർന്ന റെസല്യൂഷനും കാരണം, 3D ടോമോഗ്രാഫിയുടെ പുരോഗതി ഉണ്ടായിരുന്നിട്ടും ഈ 2D ടെക്നിക്കുകൾ ഇപ്പോഴും വ്യാപകമായ ഉപയോഗത്തിലാണ്. ഈ ഇമേജിംഗ് മോഡൽ ചിത്രം പകർത്താൻ എക്സ് -റേകളുടെ വിശാലമായ ബീം ഉപയോഗിക്കുന്നു, ആധുനിക വൈദ്യശാസ്ത്രത്തിൽ ലഭ്യമായ ആദ്യത്തെ ഇമേജിംഗ് സാങ്കേതികതയാണിത്.

* *ഫ്ലൂറോസ്കോപ്പി* റേഡിയോഗ്രാഫിക്ക് സമാനമായ രീതിയിൽ ശരീരത്തിന്റെ ആന്തരിക ഘടനകളുടെ തത്സമയ ചിത്രങ്ങൾ നിർമ്മിക്കുന്നു. ഇത് കുറഞ്ഞ ഡോസ് നിരക്കിൽ എക്സ്-റേകളുടെ നിരന്തരമായ ഇൻപുട്ട് ഉപയോഗിക്കുന്നു. ബേരിയം, അയഡിൻ, എയർ തുടങ്ങിയ കോൺട്രാസ്റ്റ് മീഡിയകൾ ആന്തരിക അവയവങ്ങൾ ദൃശ്യവൽക്കരിക്കാൻ ഉപയോഗിക്കുന്നു. ഒരു നടപടിക്രമത്തിനിടയിൽ നിരന്തരമായ ഫീഡ്‌ബാക്ക് ആവശ്യമായി വരുമ്പോൾ ഇമേജ് ഗൈഡഡ് നടപടിക്രമങ്ങളിലും ഫ്ലൂറോസ്കോപ്പി ഉപയോഗിക്കുന്നു. താൽപ്പര്യമുള്ള മേഖലയിലൂടെ കടന്നുപോയ ശേഷം റേഡിയേഷനെ ഒരു ഇമേജാക്കി മാറ്റാൻ ഒരു ഇമേജ് റിസപ്റ്റർ ആവശ്യമാണ്. ഇതിന്റെ തുടക്കത്തിൽ ഒരു ഫ്ലൂറസിങ് സ്‌ക്രീൻ ഉണ്ടായിരുന്നു, അത് പിന്നീട് ഒരു ഇമേജ് ആംപ്ലിഫയറിന് (IA) വഴിയൊരുക്കി, ഒടുവിൽ കണ്ണാടിക്ക് പകരം ടി.വിയും വന്നു.
* *പ്രൊജക്ഷണൽ റേഡിയോഗ്രാഫുകൾ*, സാധാരണയായി എക്സ്-റേകൾ എന്നറിയപ്പെടുന്നു. ഒടിവിന്റെ തരവും വ്യാപ്തിയും നിർണ്ണയിക്കുന്നതിനും ശ്വാസകോശത്തിലെ പാത്തോളജിക്കൽ മാറ്റങ്ങൾ കണ്ടെത്തുന്നതിനും ഇത് പലപ്പോഴും ഉപയോഗിക്കുന്നു. ബേരിയം പോലെയുള്ള റേഡിയോ-ഒപാക് കോൺട്രാസ്റ്റ് മീഡിയയുടെ ഉപയോഗത്തിലൂടെ, ആമാശയത്തിന്റെയും കുടലിന്റെയും ഘടന ദൃശ്യവൽക്കരിക്കുന്നതിനും അവ ഉപയോഗിക്കാം - ഇത് അൾസറോ ചിലതരം വൻകുടൽ കാൻസറോ നിർണ്ണയിക്കാൻ സഹായിക്കും.

### മാഗ്നറ്റിക് റെസൊണൻസ് ഇമേജിങ്
കണ്ണി=//upload.wikimedia.org/wikipedia/commons/thumb/d/d8/MRI_Scan_General_Illustration.jpg/220px-MRI_Scan_General_Illustration.jpg|ലഘുചിത്രം| കണ്ണും തലച്ചോറും കാണിക്കുന്ന തലയുടെ എംആർഐ സ്കാനിന്റെ ഒരു ഫ്രെയിം.
ഒരു മാഗ്നറ്റിക് റെസൊണൻസ് ഇമേജിംഗ് ഉപകരണം ( എംആർഐ സ്കാനർ ), അല്ലെങ്കിൽ "ന്യൂക്ലിയർ മാഗ്നറ്റിക് റെസൊണൻസ് ( എൻഎംആർ ) ഇമേജിംഗ്" സ്കാനർ മനുഷ്യ കോശങ്ങളിലെ ജല തന്മാത്രകളിലെ (അതായത്, സിംഗിൾ പ്രോട്ടോണുകൾ ) ഹൈഡ്രജൻ ധ്രുവീകരിക്കാനും ഉത്തേജിപ്പിക്കാനും ശക്തമായ കാന്തങ്ങൾ ഉപയോഗിക്കുന്നു. ഇത് പുറപ്പെടുവിക്കുന്ന സിഗ്നൽ സ്പേഷ്യൽ എൻകോഡ് ചെയ്‌ത് ചിത്രങ്ങൾ നിമ്മിക്കുന്നു.  എംആർഐ മെഷീൻ ജല തന്മാത്രകളിലെ ഹൈഡ്രജൻ ആറ്റങ്ങളുടെ അനുരണന ആവൃത്തിയിൽ ഒരു റേഡിയോ ഫ്രീക്വൻസി (RF) പൾസ് പുറപ്പെടുവിക്കുന്നു. റേഡിയോ ഫ്രീക്വൻസി ആന്റിനകൾ ("ആർഎഫ് കോയിലുകൾ") പൾസ് പരിശോധിക്കുന്നതിനായി ശരീരത്തിന്റെ ഭാഗത്തേക്ക് അയയ്ക്കുന്നു. റേഡിയോ ഫ്രീക്വൻസി പൾസ് പ്രോട്ടോണുകളാൽ ആഗിരണം ചെയ്യപ്പെടുന്നു, ഇത് പ്രാഥമിക കാന്തികക്ഷേത്രവുമായി ബന്ധപ്പെട്ട് അവയുടെ ദിശ മാറുന്നതിന് കാരണമാകുന്നു. റേഡിയോ ഫ്രീക്വൻസി പൾസ് ഓഫ് ചെയ്യുമ്പോൾ, പ്രോട്ടോണുകൾ പ്രാഥമിക കാന്തവുമായി വിന്യസിക്കുകയും റേഡിയോ തരംഗങ്ങൾ പുറപ്പെടുവിക്കുകയും ചെയ്യുന്നു. ജലത്തിലെ ഹൈഡ്രജൻ-ആറ്റങ്ങളിൽ നിന്നുള്ള ഈ റേഡിയോ ഫ്രീക്വൻസി ഉദ്വമനമാണ് ഒരു ഇമേജായി പുനർനിർമ്മിക്കുന്നത്. കറങ്ങുന്ന കാന്തിക ദ്വിധ്രുവത്തിന്റെ അനുരണന ആവൃത്തിയെ ലാർമോർ ഫ്രീക്വൻസി എന്ന് വിളിക്കുന്നു, ഇത് പ്രധാന കാന്തികക്ഷേത്രത്തിന്റെ ശക്തിയും താൽപ്പര്യമുള്ള ന്യൂക്ലിയസുകളുടെ രാസ പരിതസ്ഥിതിയും അനുസരിച്ചാണ് നിർണ്ണയിക്കുന്നത്. എംആർഐ മൂന്ന് വൈദ്യുതകാന്തിക മണ്ഡലങ്ങൾ ഉപയോഗിക്കുന്നു: ഹൈഡ്രജൻ ന്യൂക്ലിയസുകളെ ധ്രുവീകരിക്കാൻ വളരെ ശക്തമായ (സാധാരണയായി 1.5 മുതൽ 3 വരെ ടെസ്ല) സ്റ്റാറ്റിക് കാന്തികക്ഷേത്രം, പ്രാഥമിക മണ്ഡലം എന്ന് വിളിക്കപ്പെടുന്നു; സ്ഥലത്തിലും സമയത്തിലും വ്യത്യാസപ്പെടുന്ന തരത്തിൽ മാറ്റം വരുത്താവുന്ന ഗ്രേഡിയന്റ് ഫീൽഡുകൾ (1kHz എന്ന ക്രമത്തിൽ) സ്പേഷ്യൽ എൻകോഡിംഗിനായി, പലപ്പോഴും ഗ്രേഡിയന്റുകൾ എന്ന് വിളിക്കുന്നു; കൂടാതെ റേഡിയോ ഫ്രീക്വൻസി ആന്റിന വഴി ശേഖരിക്കുന്ന, അളക്കാവുന്ന സിഗ്നലുകൾ ഉൽപ്പാദിപ്പിക്കുന്നതിന് ഹൈഡ്രജൻ ന്യൂക്ലിയസുകളെ കൈകാര്യം ചെയ്യുന്നതിനുള്ള ഒരു സ്പേഷ്യൽ ഹോമോജീനസ് റേഡിയോ-ഫ്രീക്വൻസി (RF) ഫീൽഡും. 

സി.ടി സ്കാൻ പോലെ, എംആർഐ പരമ്പരാഗതമായി ശരീരത്തിന്റെ നേർത്ത "സ്ലൈസിന്റെ" ദ്വിമാന ചിത്രം സൃഷ്ടിക്കുന്നു, അതിനാൽ ഇത് ഒരു ടോമോഗ്രാഫിക് ഇമേജിംഗ് സാങ്കേതികതയായി കണക്കാക്കപ്പെടുന്നു. ആധുനിക എംആർഐ ഉപകരണങ്ങൾക്ക് 3D ബ്ലോക്കുകളുടെ രൂപത്തിൽ ചിത്രങ്ങൾ നിർമ്മിക്കാൻ കഴിയും, ഇത് സിംഗിൾ-സ്ലൈസ്, ടോമോഗ്രാഫിക്, ആശയത്തിന്റെ സാമാന്യവൽക്കരണമായി കണക്കാക്കാം. സിടിയിൽ നിന്ന് വ്യത്യസ്തമായി, എംആർഐയിൽ അയോണൈസിംഗ് റേഡിയേഷന്റെ ഉപയോഗം ഉൾപ്പെടുന്നില്ല, അതിനാൽ ഇതിന് വികിരവുമായി ബന്ധപ്പെട്ട അപകട സാധ്യതകളില്ല. എംആർഐ 1980-കളുടെ ആരംഭം മുതൽ മാത്രമേ ഉപയോഗത്തിലുള്ളൂ എന്നതിനാൽ, എക്സ്-റേ, സിടി എന്നിവയിൽ നിന്ന് വ്യത്യസ്തമായി, ഇതിന്റെ ശക്തമായ സ്റ്റാറ്റിക് ഫീൽഡുകളിലേക്കുള്ള എക്സ്പോഷറിന്റെ ദീർഘകാല പ്രത്യാഘാതങ്ങളൊന്നും അറിയില്ല (ഇത് ചില ചർച്ചകളുടെ വിഷയമാണ്; എംആർഐയിലെ 'സുരക്ഷ' കാണുക)എന്നിരുന്നാലും, റേഡിയോ ഫ്രീക്വൻസി ഫീൽഡ് എക്സ്പോഷർ ചെയ്യുന്നതിൽ നിന്നും ടിഷ്യു താപനം, പേസ്മേക്കറുകൾ പോലുള്ള ശരീരത്തിൽ ഘടിപ്പിച്ച ഉപകരണങ്ങളുടെ സാന്നിധ്യം എന്നിവയുമായി ബന്ധപ്പെട്ട ആരോഗ്യപരമായ അപകടസാധ്യതകൾ നന്നായി തിരിച്ചറിഞ്ഞിട്ടുണ്ട്. ഉപകരണത്തിന്റെ രൂപകൽപ്പനയുടെയും ഉപയോഗിച്ച സ്കാനിംഗ് പ്രോട്ടോക്കോളുകളുടെയും ഭാഗമായി ഈ അപകടസാധ്യതകൾ കർശനമായി നിയന്ത്രിക്കപ്പെടുന്നു. 

### ന്യൂക്ലിയർ മെഡിസിൻ
ന്യൂക്ലിയർ മെഡിസിൻ രോഗനിർണ്ണയ ഇമേജിംഗും രോഗത്തിന്റെ ചികിത്സയും ഉൾക്കൊള്ളുന്നു. മോളിക്യുലർ മെഡിസിൻ അല്ലെങ്കിൽ മോളിക്യുലർ ഇമേജിംഗ്, തെറാപ്പിറ്റിക്സ് എന്നും ഇതിനെ പരാമർശിക്കാം.  ന്യൂക്ലിയർ മെഡിസിൻ ഐസോടോപ്പുകളുടെ ചില ഗുണങ്ങളും റേഡിയോ ആക്ടീവ് വസ്തുക്കളിൽ നിന്ന് പുറപ്പെടുവിക്കുന്ന ഊർജ്ജസ്വലമായ കണങ്ങളും വിവിധ രോഗനിർണയത്തിനോ ചികിത്സിക്കാനോ ഉപയോഗിക്കുന്നു. അനാട്ടമിക് റേഡിയോളജിയുടെ സാധാരണ ആശയത്തിൽ നിന്ന് വ്യത്യസ്തമായി, ന്യൂക്ലിയർ മെഡിസിൻ ഫിസിയോളജിയുടെ വിലയിരുത്തൽ സാധ്യമാക്കുന്നു. മെഡിക്കൽ മൂല്യനിർണ്ണയത്തിനുള്ള ഈ ഫംഗ്‌ഷൻ അടിസ്ഥാനമാക്കിയുള്ള സമീപനത്തിന് മിക്ക ഉപവിഭാഗങ്ങളിലും, പ്രത്യേകിച്ച് ഓങ്കോളജി, ന്യൂറോളജി, കാർഡിയോളജി എന്നിവയിൽ ഉപയോഗപ്രദമായ പ്രയോഗങ്ങളുണ്ട്. *ഗാമാ ക്യാമറകളും* *PET സ്കാനറുകളും* ഒരു രോഗവുമായി ബന്ധപ്പെട്ടേക്കാവുന്ന ജീവശാസ്ത്രപരമായ പ്രവർത്തന മേഖലകൾ കണ്ടെത്തുന്നതിന് സിന്റിഗ്രാഫി, SPECT, PET എന്നിവയിൽ ഉപയോഗിക്കുന്നു. 99m Tc പോലെയുള്ള താരതമ്യേന ഹ്രസ്വകാല ഐസോടോപ്പ് രോഗിക്ക് നൽകപ്പെടുന്നു. ഐസോടോപ്പുകൾ പലപ്പോഴും ശരീരത്തിലെ ജൈവശാസ്ത്രപരമായി സജീവമായ ടിഷ്യുവിലൂടെ ആഗിരണം ചെയ്യപ്പെടുന്നു. എല്ലിലെ മുഴകളോ ഒടിവുകളോ തിരിച്ചറിയാൻ ഇത് ഉപയോഗിക്കാം.

* റേഡിയോ ഐസോടോപ്പുകൾ ആന്തരികമായി കഴിച്ച്, തുടർന്ന്, ഗാമാ ക്യാമറകൾ റേഡിയോ ഫാർമസ്യൂട്ടിക്കൽസ് പുറപ്പെടുവിക്കുന്ന വികിരണത്തിൽ നിന്ന് ദ്വിമാന  ചിത്രങ്ങൾ പകർത്തുകയും രൂപപ്പെടുത്തുകയും ചെയ്യുന്ന  ഡയഗ്നോസ്റ്റിക് പരിശോധനയുടെ ഒരു രൂപമാണ് *സിന്റിഗ്രാഫി* ("സിന്റ്"). 
* വ്യത്യസ്ത പ്ലെയിനുകളിൽ പുനർനിർമ്മിക്കാൻ കഴിയുന്ന, നിരവധി പ്രൊജക്ഷനുകളിൽ നിന്നുള്ള ഗാമാ ക്യാമറ ഡാറ്റ ഉപയോഗിക്കുന്ന ഒരു 3D ടോമോഗ്രാഫിക് സാങ്കേതികതയാണ് *SPECT.*   SPECT ഡാറ്റയുടെ പ്രാദേശികവൽക്കരണം നൽകുന്ന ഒരു CT സ്കാനറുമായി സംയോജിപ്പിച്ച ഡ്യുവൽ ഡിറ്റക്ടർ ഹെഡ് ഗാമാ ക്യാമറയെ SPECT-CT ക്യാമറ എന്ന് വിളിക്കുന്നു. മറ്റ് മിക്ക മെഡിക്കൽ ഇമേജിംഗ് രീതികളിലും, ഊർജ്ജം ശരീരത്തിലൂടെ കടന്നുപോകുകയും പ്രതികരണം അല്ലെങ്കിൽ ഫലം ഡിറ്റക്ടറുകൾ വായിക്കുകയും ചെയ്യുന്നു. SPECT ഇമേജിംഗിൽ, രോഗിക്ക് സാധാരണയായി താലിയം 201TI, ടെക്നീഷ്യം 99mTC, അയോഡിൻ 123I, ഗാലിയം 67Ga പോലെയുള്ള റേഡിയോ ഐസോടോപ്പ് കുത്തിവയ്ക്കുന്നു.  ഈ ഐസോടോപ്പുകളുടെ സ്വാഭാവിക ശോഷണ പ്രക്രിയ നടക്കുന്നതിനാൽ റേഡിയോ ആക്ടീവ് ഗാമാ കിരണങ്ങൾ ശരീരത്തിലൂടെ പുറത്തുവരുന്നു. ഗാമാ രശ്മികളുടെ ഉദ്വമനം ശരീരത്തിന് ചുറ്റുമുള്ള ഡിറ്റക്ടറുകൾ പിടിച്ചെടുക്കുന്നു. എക്സ്-റേ അല്ലെങ്കിൽ സിടി പോലുള്ള മെഡിക്കൽ ഇമേജിംഗ് ഉപകരണങ്ങളേക്കാൾ റേഡിയോ ആക്റ്റിവിറ്റിയുടെ ഉറവിടം മനുഷ്യനാണെന്നാണ് ഇതിനർത്ഥം.
* *പോസിട്രോൺ എമിഷൻ ടോമോഗ്രാഫി* (പിഇടി) ഇമേജ് ഫങ്ഷണൽ പ്രക്രിയകൾ ഉപയോഗിക്കുന്നു. 18 എഫ് പോലുള്ള ഹ്രസ്വകാല പോസിട്രോൺ എമിറ്റിംഗ് ഐസോടോപ്പ്, ഗ്ലൂക്കോസ് പോലുള്ള ഒരു ഓർഗാനിക് പദാർത്ഥവുമായി സംയോജിപ്പിച്ച് F18-ഫ്ലൂറോഡിയോക്സിഗ്ലൂക്കോസ് സൃഷ്ടിക്കുന്നു, ഇത് ഉപാപചയ ഉപയോഗത്തിന്റെ അടയാളമായി ഉപയോഗിക്കാം. ശരീരത്തിലുടനീളമുള്ള ആക്റ്റിവിറ്റി ഡിസ്ട്രിബ്യൂഷൻ ചിത്രങ്ങൾ ട്യൂമർ, മെറ്റാസ്റ്റാസിസ് അല്ലെങ്കിൽ അണുബാധ പോലുള്ള അതിവേഗം വളരുന്ന ടിഷ്യു കാണിക്കും.കമ്പ്യൂട്ടട് ടോമോഗ്രാഫി സ്കാനുകളുമായി താരതമ്യപ്പെടുത്തുമ്പോൾ,  ഒരു അനാട്ടമിക് കോറിലേറ്റ് നിർണ്ണയിക്കാൻ  PET ചിത്രങ്ങൾക്ക് കഴിയും.

### അൾട്രാസൗണ്ട്
കണ്ണി=//upload.wikimedia.org/wikipedia/commons/thumb/c/c2/Abdominal_Ultrasound_General_Illustration.jpg/220px-Abdominal_Ultrasound_General_Illustration.jpg|ലഘുചിത്രം| കരൾ, പിത്തസഞ്ചി, കോമൺ ബയിൽ ഡക്റ്റ് എന്നിവ കാണിക്കുന്ന അൾട്രാസൗണ്ട് ചിത്രം.
മെഡിക്കൽ അൾട്രാസൗണ്ട് മെഗാഹെർട്സ് ശ്രേണിയിൽ വരുന്ന ഉയർന്ന ഫ്രീക്വൻസി ബ്രോഡ്‌ബാൻഡ് ശബ്ദ തരംഗങ്ങൾ ഉപയോഗിക്കുന്നു. ടിഷ്യുകളാൽ വ്യത്യസ്ത അളവുകളിൽ പ്രതിഫലിപ്പിക്കുന്ന (3D വരെ) അവ ഉപയോഗിച്ച് ചിത്രങ്ങൾ നിർമ്മിക്കുന്നു. ഗർഭിണികളിലെ ഗര്ഭപിണ്ഡത്തിന്റെ ചിത്രീകരണവുമായി ഇത് സാധാരണയായി ബന്ധപ്പെട്ടിരിക്കുന്നു. എന്നിരുന്നാലും, അൾട്രാസൗണ്ടിന്റെ ഉപയോഗം വളരെ വിശാലമാണ്. മറ്റ് പ്രധാന ഉപയോഗങ്ങളിൽ വയറിലെ അവയവങ്ങൾ, ഹൃദയം, സ്തനങ്ങൾ, പേശികൾ, ടെൻഡോണുകൾ, ധമനികൾ, സിരകൾ എന്നിവയുടെ ഇമേജിംഗ് ഉൾപ്പെടുന്നു. സിടി അല്ലെങ്കിൽ എംആർഐ പോലുള്ള സാങ്കേതിക വിദ്യകളേക്കാൾ ഇതു നൽകുന്ന ശരീരഘടനാപരമായ വിശദാംശങ്ങൾ ഇതിന് കുറവാണെങ്കിലും, നിരവധി സാഹചര്യങ്ങളിൽ ഇത് അനുയോജ്യമാണ്. തത്സമയം ചലിക്കുന്ന ഘടനകളുടെ പ്രവർത്തനത്തെക്കുറിച്ച് പഠിക്കുന്നു, അയോണൈസിംഗ് വികിരണം പുറപ്പെടുവിക്കുന്നില്ല എന്നിങ്ങനെയുള്ള ഗുണങ്ങളുള്ള ഇത് എലാസ്റ്റോഗ്രാഫിയിലും ഉപയോഗിക്കാം. ടിഷ്യു സ്വഭാവരൂപീകരണത്തിനും പുതിയ ഇമേജ് പ്രോസസ്സിംഗ് ടെക്‌നിക്കുകൾ നടപ്പിലാക്കുന്നതിനുമായി ഒരു അൾട്രാസൗണ്ട് റിസർച്ച് ഇന്റർഫേസിലൂടെ ലഭ്യമാക്കാൻ കഴിയുന്ന അസംസ്‌കൃത ഡാറ്റ ക്യാപ്‌ചർ ചെയ്യുന്നതിനുള്ള ഒരു ജനപ്രിയ ഗവേഷണ ഉപകരണമായും അൾട്രാസൗണ്ട് ഉപയോഗിക്കുന്നു. അൾട്രാസൗണ്ടിന്റെ ആശയങ്ങൾ മറ്റ് മെഡിക്കൽ ഇമേജിംഗ് രീതികളിൽ നിന്ന് വ്യത്യസ്തമാണ്, അത് ശബ്ദ തരംഗങ്ങളുടെ സംപ്രേഷണവും തിരിച്ചു വരവും വഴിയാണ് പ്രവർത്തിക്കുന്നത്. ഉയർന്ന ആവൃത്തിയിലുള്ള ശബ്ദ തരംഗങ്ങൾ ടിഷ്യൂകളിലേക്ക് അയയ്ക്കുന്നു. വിവിധ ടിഷ്യൂകളുടെ ഘടനയെ ആശ്രയിച്ച് സിഗ്നൽ അറ്റൻയുവേറ്റ് ചെയ്യുകയും പ്രത്യേക ഇടവേളകളിൽ തിരികെ പ്രതിഫലിക്കുകയും ചെയ്യും. ഒരു മൾട്ടിലേയേർഡ് ഘടനയിൽ പ്രതിഫലിക്കുന്ന ശബ്ദ തരംഗങ്ങളുടെ പാത ഒരു ഇൻപുട്ട് അക്കോസ്റ്റിക് ഇം‌പെഡൻസ് (അൾട്രാസൗണ്ട് സൗണ്ട് വേവ്), ആപേക്ഷിക ഘടനകളുടെ പ്രതിഫലന, പ്രക്ഷേപണ ഗുണകങ്ങൾ എന്നിവയാൽ നിർവചിക്കാം.  ഇത് ഉപയോഗിക്കാൻ വളരെ സുരക്ഷിതമാണ്, മാത്രമല്ല പ്രതികൂല ഫലങ്ങൾ ഉണ്ടാക്കുന്നതായി അറിവില്ല. ഇത് താരതമ്യേന ചെലവുകുറഞ്ഞതും വേഗത്തിൽ ചെയ്യാൻ കഴിയുന്നതുമാണ്. തീവ്രപരിചരണ വിഭാഗത്തിൽ ഗുരുതരാവസ്ഥയിലുള്ള രോഗികൾക്ക് അൾട്രാസൗണ്ട് സ്കാനറുകൾ എടുക്കാം, ഇതിലൂടെ രോഗിയെ റേഡിയോളജി വിഭാഗത്തിലേക്ക് മാറ്റുമ്പോൾ ഉണ്ടാകുന്ന അപകടം ഒഴിവാക്കാം. ലഭിച്ച തത്സമയ ചലിക്കുന്ന ചിത്രം ഡ്രെയിനേജ്, ബയോപ്സി നടപടിക്രമങ്ങൾ ചെയ്യാൻ ഉപയോഗിക്കാം. ആധുനിക സ്കാനറുകളിലെ ഡോപ്ലർ കഴിവുകൾ ധമനികളിലെയും സിരകളിലെയും രക്തപ്രവാഹം വിലയിരുത്താൻ അനുവദിക്കുന്നു.

### എലാസ്റ്റോഗ്രാഫി
മൃദുവായ ടിഷ്യുവിന്റെ ഇലാസ്റ്റിക് ഗുണങ്ങളെ മാപ്പ് ചെയ്യുന്ന താരതമ്യേന പുതിയ ഇമേജിംഗ് രീതിയാണ് എലാസ്റ്റോഗ്രാഫി. കഴിഞ്ഞ രണ്ട് ദശകങ്ങളിൽ ഈ രീതി ഉയർന്നുവന്നത്. ഇലാസ്‌റ്റോഗ്രാഫി വൈദ്യശാസ്ത്രപരമായ രോഗനിർണയങ്ങളിൽ ഉപയോഗപ്രദമാണ്, കാരണം ഇലാസ്തികതയ്ക്ക് ആരോഗ്യകരമായതും അനാരോഗ്യകരമായതുമായ ടിഷ്യൂകളിൽ നിന്ന് പ്രത്യേക അവസ്ഥകൾ തിരിച്ചറിയാൻ കഴിയും. ഉദാഹരണത്തിന്, കാൻസർ മുഴകൾ പലപ്പോഴും ചുറ്റുമുള്ള ടിഷ്യുവിനേക്കാൾ കഠിനമായിരിക്കും, രോഗബാധിതമായ കരൾ ആരോഗ്യമുള്ളവയേക്കാൾ കഠിനമായിരിക്കും.     അൾട്രാസൗണ്ട്, മാഗ്നറ്റിക് റെസൊണൻസ് ഇമേജിംഗ്, ടക്‌ടൈൽ ഇമേജിംഗ് എന്നിവയുടെ ഉപയോഗത്തെ അടിസ്ഥാനമാക്കി നിരവധി എലാസ്റ്റോഗ്രാഫിക് ടെക്നിക്കുകൾ ഉണ്ട്. അൾട്രാസൗണ്ട് എലാസ്റ്റോഗ്രാഫിയുടെ പ്രധാന ശാഖകളിൽ ക്വാസിസ്റ്റാറ്റിക് എലാസ്റ്റോഗ്രഫി/സ്ട്രെയിൻ ഇമേജിംഗ്, ഷിയർ വേവ് ഇലാസ്റ്റിസിറ്റി ഇമേജിംഗ് (എസ്‌ഡബ്ല്യുഇഐ), അക്കോസ്റ്റിക് റേഡിയേഷൻ ഫോഴ്‌സ് ഇംപൾസ് ഇമേജിംഗ് (എആർഎഫ്‌ഐ), സൂപ്പർസോണിക് ഷിയർ ഇമേജിംഗ് (എസ്‌എസ്‌ഐ), ട്രാൻസിയന്റ് എലാസ്റ്റോഗ്രഫി എന്നിവ ഉൾപ്പെടുന്നു.  

### ഫോട്ടോകോസ്റ്റിക് ഇമേജിംഗ്
ഫോട്ടോകോസ്റ്റിക് ഇഫക്റ്റിനെ അടിസ്ഥാനമാക്കി അടുത്തിടെ വികസിപ്പിച്ചെടുത്ത ഹൈബ്രിഡ് ബയോമെഡിക്കൽ ഇമേജിംഗ് രീതിയാണ് ഫോട്ടോകൗസ്റ്റിക് ഇമേജിംഗ്. (ഒപ്റ്റിക്കൽ) ഡിഫ്യൂസിവ് അല്ലെങ്കിൽ ക്വാസി ഡിഫ്യൂസിവ് ഇമേജിംഗിനായി ഒരു അൾട്രാസോണിക് സ്പേഷ്യൽ റെസല്യൂഷനുമായി ഒപ്റ്റിക്കൽ അബ്സോർപ്ഷൻ കോൺട്രാസ്റ്റിന്റെ ഗുണങ്ങളെ ഇത് സംയോജിപ്പിക്കുന്നു. ട്യൂമർ ആൻജിയോജെനിസിസ് മോണിറ്ററിംഗ്, ബ്ലഡ് ഓക്‌സിജൻ മാപ്പിംഗ്, ഫംഗ്ഷണൽ ബ്രെയിൻ ഇമേജിംഗ്, സ്‌കിൻ മെലനോമ ഡിറ്റക്ഷൻ എന്നിവയ്‌ക്കായി ഇൻവിവോ ആയി ഫോട്ടോകോസ്റ്റിക് ഇമേജിംഗ് ഉപയോഗിക്കാമെന്ന് സമീപകാല പഠനങ്ങൾ തെളിയിച്ചിട്ടുണ്ട്.
[കണ്ണി=//upload.wikimedia.org/wikipedia/commons/thumb/2/25/TomographyPrinciple_Illustration.png/220px-TomographyPrinciple_Illustration.png|ലഘുചിത്രം| [ടോമോഗ്രാഫി|ടോമോഗ്രാഫിയുടെ അടിസ്ഥാന തത്വം: സൂപ്പർപോസിഷൻ ഫ്രീ ടോമോഗ്രാഫിക് ക്രോസ് സെക്ഷനുകൾ എസ് 1, എസ് 2 പ്രൊജക്റ്റ് ചെയ്ത ചിത്രവുമായി താരതമ്യപ്പെടുത്തുന്നു]]
ടോമോഗ്രഫി ഇമേജിംഗിലെ പ്രധാന രീതികൾ ഇവയാണ്:

* എക്സ്-റേ കംപ്യൂട്ടഡ് ടോമോഗ്രഫി (സിടി), അല്ലെങ്കിൽ കമ്പ്യൂട്ട്ഡ് ആക്സിയൽ ടോമോഗ്രഫി (സിഎടി) സ്കാൻ, ഒരു ഹെലിക്കൽ ടോമോഗ്രാഫി ടെക്നിക് (ഏറ്റവും പുതിയ തലമുറ) ആണ്, ഇത് പരമ്പരാഗതമായി ശരീരത്തിന്റെ നേർത്ത ഭാഗത്തെ ഘടനകളുടെ 2D ഇമേജ് നിർമ്മിക്കുന്നു. സിടിയിൽ, പരിശോധിക്കപ്പെടുന്ന ഒരു വസ്തുവിന് ചുറ്റും എക്സ്-റേകളുടെ ഒരു ബീം കറങ്ങുന്നു, ഒന്നിലധികം കോണുകളിൽ നിന്ന് വസ്തുവിന്റെ എക്സ്റേ ചിത്രം അത് എടുക്കുന്നു. ഒരു കമ്പ്യൂട്ടർ പിന്നീട് സ്കാനറിന്റെ ഡിറ്റക്ടറുകളിൽ നിന്ന് ലഭിച്ച വിവരങ്ങൾ വിശകലനം ചെയ്യുകയും ഗണിതശാസ്ത്ര തത്വങ്ങൾ ഉപയോഗിച്ച് വസ്തുവിന്റെയും അതിന്റെ ഉള്ളടക്കത്തിന്റെയും വിശദമായ ചിത്രം നിർമ്മിക്കുകയും ചെയ്യുന്നു. പ്രൊജക്ഷൻ റേഡിയോഗ്രാഫിയേക്കാൾ വലിയ അയോണൈസിംഗ് റേഡിയേഷൻ ഡോസ് ഇതിനുണ്ട് എന്നതിനാൽ ആരോഗ്യപരമായ പ്രത്യാഘാതങ്ങൾ ഒഴിവാക്കാൻ ആവർത്തിച്ചുള്ള സ്കാനുകൾ പരിമിതപ്പെടുത്തണം. എക്സ്-റേ പ്രൊജക്ഷനുകളുടെ അതേ തത്ത്വങ്ങളെ അടിസ്ഥാനമാക്കിയുള്ളതാണ് സിടി എന്നാൽ ഈ സാഹചര്യത്തിൽ, 500-1000 സിന്റില്ലേഷൻ ഡിറ്റക്ടറുകളുടെ  (നാലാം തലമുറ എക്സ്-റേ സിടി സ്കാനർ ജ്യാമിതി) ഒരു വളയത്തിൽ രോഗിയെ കിടത്തുന്നു. മുമ്പ് പഴയ തലമുറ സ്‌കാനറുകളിൽ, വിവർത്തന ഉറവിടവും ഡിറ്റക്ടറും ഉപയോഗിച്ച് എക്സ്-റേ ബീം ജോടിയാക്കിയിരുന്നു. എക്സ്-റേ ടോമോഗ്രാഫി ഇമേജിംഗിൽ കമ്പ്യൂട്ട്ഡ് ടോമോഗ്രഫി ഏതാണ്ട് പൂർണ്ണമായും ഫോക്കൽ പ്ലെയിൻ ടോമോഗ്രഫിയെ മാറ്റിസ്ഥാപിച്ചു.
* പോസിട്രോൺ എമിഷൻ ടോമോഗ്രഫി (പിഇടി) കമ്പ്യൂട്ട്ഡ് ടോമോഗ്രഫി, പിഇടി-സിടി, മാഗ്നറ്റിക് റെസൊണൻസ് ഇമേജിംഗ് പിഇടി-എംആർഐ എന്നിവയ്‌ക്കൊപ്പം ഉപയോഗിക്കുന്നു.
* മാഗ്നറ്റിക് റെസൊണൻസ് ഇമേജിംഗ് (എംആർഐ) സാധാരണയായി ശരീരത്തിന്റെ ക്രോസ്-സെക്ഷനുകളുടെ ടോമോഗ്രാഫിക് ഇമേജുകൾ നിർമ്മിക്കുന്നു. (ഈ ലേഖനത്തിലെ എംആർഐ എന്ന വിഭാഗം കാണുക. )

### എക്കോകാർഡിയോഗ്രാഫി
ഹൃദയത്തെ ചിത്രീകരിക്കാൻ അൾട്രാസൗണ്ട് ഉപയോഗിക്കുമ്പോൾ അതിനെ എക്കോകാർഡിയോഗ്രാം എന്ന് വിളിക്കുന്നു. അറയുടെ വലിപ്പം, ഹൃദയത്തിന്റെ പ്രവർത്തനം, ഹൃദയത്തിന്റെ വാൽവുകൾ, അതുപോലെ പെരികാർഡിയം (ഹൃദയത്തിന് ചുറ്റുമുള്ള സഞ്ചി) എന്നിവയുൾപ്പെടെ ഹൃദയത്തിന്റെ വിശദമായ ഘടനകൾ കാണാൻ എക്കോകാർഡിയോഗ്രാഫി അനുവദിക്കുന്നു. എക്കോകാർഡിയോഗ്രാഫി 2D, 3D, ഡോപ്ലർ ഇമേജിംഗ് ഉപയോഗിച്ച് ഹൃദയത്തിന്റെ ചിത്രങ്ങൾ സൃഷ്ടിക്കുകയും നാല് ഹൃദയ വാൽവുകളിൽ കൂടി ഒഴുകുന്ന രക്തത്തെ ദൃശ്യവൽക്കരിക്കുകയും ചെയ്യുന്നു. ശ്വാസതടസ്സമോ നെഞ്ചുവേദനയോ പോലുള്ള ലക്ഷണങ്ങൾ അനുഭവിക്കുന്നവർ മുതൽ കാൻസർ ചികിത്സയ്ക്ക് വിധേയരായവർ വരെയുള്ള രോഗികളുടെ നിരയിൽ എക്കോകാർഡിയോഗ്രാഫി വ്യാപകമായി ഉപയോഗിക്കുന്നു. ട്രാൻസ്‌തോറാസിക് അൾട്രാസൗണ്ട്, ശിശുക്കൾ മുതൽ പ്രായമായവർ വരെ എല്ലാ പ്രായത്തിലുമുള്ള രോഗികൾക്കും ദോഷകരമായ പാർശ്വഫലങ്ങളോ റേഡിയേഷനോ ഇല്ലാതെ സുരക്ഷിതമാണെന്ന് തെളിയിക്കപ്പെട്ടിട്ടുണ്ട്. എക്കോകാർഡിയോഗ്രാഫി അതിന്റെ പോർട്ടബിലിറ്റിയും വിവിധ ആപ്ലിക്കേഷനുകളിലെ ഉപയോഗവും കാരണം ലോകത്ത് ഏറ്റവും സാധാരണയായി ഉപയോഗിക്കുന്ന ഇമേജിംഗ് രീതികളിൽ ഒന്നാണ്. അടിയന്തര സാഹചര്യങ്ങളിൽ, എക്കോകാർഡിയോഗ്രാഫി വേഗമേറിയതും എളുപ്പത്തിൽ ആക്സസ് ചെയ്യാവുന്നതും കിടക്കയുടെ അരികിൽ ചെയ്യാൻ കഴിയുന്നതുമാണ്.

### ഫങ്ഷണൽ നിയർ-ഇൻഫ്രാറെഡ് സ്പെക്ട്രോസ്കോപ്പി
ഫങ്ഷണൽ നിയർ-ഇൻഫ്രാറെഡ് സ്പെക്ട്രോസ്കോപ്പി (FNIR) താരതമ്യേന പുതിയ നോൺ-ഇൻവേസിവ് ഇമേജിംഗ് ടെക്നിക്കാണ്. നിയർ ഇൻഫ്രാറെഡ് സ്പെക്ട്രോസ്കോപ്പി (NIRS) ഫങ്ഷണൽ ന്യൂറോ ഇമേജിംഗിന്റെ ആവശ്യത്തിനായി ഉപയോഗിക്കുന്ന ഇത് ഒരു ബ്രെയിൻ ഇമേജിംഗ് സാങ്കേതികതയായി വ്യാപകമായി അംഗീകരിക്കപ്പെട്ടിരിക്കുന്നു. 

### മാഗ്നറ്റിക് പാർട്ടിക്കിൾ ഇമേജിംഗ്
മാഗ്നറ്റിക് പാർട്ടിക്കിൾ ഇമേജിംഗ് ( എംപിഐ ) എന്നത് സൂപ്പർപാരമാഗ്നറ്റിക് അയൺ ഓക്സൈഡ് നാനോപാർട്ടിക്കിളുകൾ ഉപയോഗിച്ച്,  സൂപ്പർപാരമാഗ്നറ്റിക് അയൺ ഓക്സൈഡ് നാനോപാർട്ടിക്കിളുകൾ ട്രാക്കുചെയ്യുന്നതിന് ഉപയോഗിക്കുന്ന ഒരു വികസിച്ചുവരുന്ന ഡയഗ്നോസ്റ്റിക് ഇമേജിംഗ് സാങ്കേതികതയാണ്. ഉയർന്ന സംവേദനക്ഷമതയും സ്പെസിഫിറ്റിയുമാണ് പ്രാഥമിക നേട്ടം. ഹൃദയ സംബന്ധമായ പ്രകടനം, ന്യൂറോ പെർഫ്യൂഷൻ, സെൽ ട്രാക്കിംഗ് എന്നിവ ചിത്രീകരിക്കാൻ മെഡിക്കൽ ഗവേഷണത്തിൽ എംപിഐ ഉപയോഗിക്കുന്നു.

## ഗർഭാവസ്ഥയിൽ
[കണ്ണി=//upload.wikimedia.org/wikipedia/commons/thumb/1/15/Volume_rendered_CT_scan_of_a_pregnancy_of_37_weeks_of_gestational_age_%28smaller%29.gif/220px-Volume_rendered_CT_scan_of_a_pregnancy_of_37_weeks_of_gestational_age_%28smaller%29.gif|ലഘുചിത്രം| [സി.ടി സ്കാൻ|സിടി സ്കാനിംഗ് (ഈ സാഹചര്യത്തിൽ റെൻഡർ ചെയ്ത വോളിയം ) വികസിക്കുന്ന ഗര്ഭപിണ്ഡത്തിന് ഒരു റേഡിയേഷൻ ഡോസ് നൽകുന്നു.]]
ഗർഭാവസ്ഥയിലെ സങ്കീർണതകൾ, നിലവിലുള്ള ഒരു രോഗം അല്ലെങ്കിൽ ഗർഭാവസ്ഥയിൽ വരുന്ന രോഗം അല്ലെങ്കിൽ പതിവ് ഗർഭകാല പരിചരണം എന്നിവ കാരണം ഗർഭാവസ്ഥയിൽ മെഡിക്കൽ ഇമേജിംഗ് പലപ്പോഴും ആവശ്യമായി വന്നേക്കാം. കൂടുതലായി ഉപയോഗിക്കുന്ന എംആർഐ കോൺട്രാസ്റ്റ് ഏജന്റുകളില്ലാത്ത മാഗ്നറ്റിക് റെസൊണൻസ് ഇമേജിംഗ് (എംആർഐ), ഒബ്‌സ്റ്റട്രിക് അൾട്രാസോണോഗ്രാഫി എന്നിവ അമ്മയ്‌ക്കോ ഗര്ഭപിണ്ഡത്തിനോ എന്തെങ്കിലും അപകടസാധ്യത ഉണ്ടാക്കുന്നതായി പറയുന്നില്ല.  പ്രൊജക്‌ഷണൽ റേഡിയോഗ്രാഫി, സിടി സ്കാൻ, ന്യൂക്ലിയർ മെഡിസിൻ ഇമേജിംഗ് എന്നിവ ഒരു പരിധിവരെ അയോണൈസിംഗ് റേഡിയേഷൻ എക്സ്പോഷർ ഉണ്ടാക്കുന്നു.  ഗരഭിണികളിലെ ഉയർന്ന അളവിലുള്ള റേഡിയേഷന്റെ സങ്കീർണ്ണതകളിൽ ഗർഭം അലസൽ, ജനന വൈകല്യങ്ങൾ, ബൗദ്ധിക വൈകല്യങ്ങൾ എന്നിവ ഉൾപ്പെടാം. 

## നോൺ-ഡയഗ്നോസ്റ്റിക് ഇമേജിംഗ്
ബാഹ്യ ഉപകരണങ്ങളെ നിയന്ത്രിക്കാൻ ആളുകളെ (പ്രത്യേകിച്ച് വികലാംഗർക്ക്) അനുവദിക്കുന്നതിന് പരീക്ഷണാത്മക സാഹചര്യങ്ങളിൽ ബ്രെയിൻ കമ്പ്യൂട്ടർ ഇന്റർഫേസായി പ്രവർത്തിക്കുന്ന ന്യൂറോ ഇമേജിംഗ് ഉപയോഗിച്ചിട്ടുണ്ട്.

അമേരിക്കയിൽ, അവയ്ക്ക് എഫ്ഡിഎ അംഗീകാരം ഇല്ലാത്തതിനാൽ പല മെഡിക്കൽ ഇമേജിംഗ് സോഫ്റ്റ്‌വെയർ ആപ്ലിക്കേഷനുകളും നോൺ-ഡയഗ്നോസ്റ്റിക് ഇമേജിംഗിനായി ഉപയോഗിക്കുന്നുണ്ട്.  രോഗിയുടെ രോഗനിർണയത്തിനായി ക്ലിനിക്കൽ ഗവേഷണത്തിൽ ഉപയോഗിക്കാൻ അവയ്ക്ക് അനുവാദമില്ല.  പല ക്ലിനിക്കൽ ഗവേഷണ പഠനങ്ങളും രോഗിയുടെ രോഗനിർണയത്തിനായി രൂപകൽപ്പന ചെയ്തിട്ടുള്ളതല്ല എന്നത് ശ്രദ്ധിക്കുക. 

## ഫാർമസ്യൂട്ടിക്കൽ ക്ലിനിക്കൽ പരീക്ഷണങ്ങളിലെ ഉപയോഗം
വിഷ്വലൈസേഷനും ക്വാണ്ടിറ്റേറ്റീവ് അസസ്‌മെന്റും ഉപയോഗിച്ച് ദ്രുതഗതിയിലുള്ള രോഗനിർണയം സാധ്യമാക്കുന്നതിനാൽ മെഡിക്കൽ ഇമേജിംഗ് ക്ലിനിക്കൽ ട്രയലുകളിൽ ഒരു പ്രധാന ഉപകരണമായി മാറിയിരിക്കുന്നു.

ഒരു സാധാരണ ക്ലിനിക്കൽ ട്രയൽ ഒന്നിലധികം ഘട്ടങ്ങളിലൂടെ കടന്നുപോകുന്നു. ഇത് പൂർത്തിയാകാൻ എട്ട് വർഷം വരെ എടുത്തേക്കാം. തെറാപ്പി സുരക്ഷിതവും ഫലപ്രദവുമാണോ എന്ന് നിർണ്ണയിക്കാൻ ക്ലിനിക്കൽ എൻഡ് പോയിന്റുകളോ ഫലങ്ങളോ ഉപയോഗിക്കുന്നു. ഒരു രോഗി അവസാനഘട്ടത്തിലെത്തിക്കഴിഞ്ഞാൽ, അവൻ അല്ലെങ്കിൽ അവൾ പൊതുവെ കൂടുതൽ പരീക്ഷണാത്മക ഇടപെടലുകളിൽ നിന്ന് ഒഴിവാക്കപ്പെടുന്നു. ക്ലിനിക്കൽ എൻഡ്‌പോയിന്റുകളെ മാത്രം ആശ്രയിക്കുന്ന പരീക്ഷണങ്ങൾ വളരെ ചെലവേറിയതാണ്, കാരണം അവ ദൈർഘ്യമേറിയതും ധാരാളം രോഗികൾ ആവശ്യമുള്ളതുമാണ്.

പോസിട്രോൺ എമിഷൻ ടോമോഗ്രഫി (പിഇടി), മാഗ്നറ്റിക് റെസൊണൻസ് ഇമേജിംഗ് (എംആർഐ) തുടങ്ങിയ ഇമേജിംഗ് ടെക്നിക്കുകൾ ഓങ്കോളജിയിലും ന്യൂറോ സയൻസ് മേഖലകളിലും പതിവായി ഉപയോഗിക്കുന്നു.     ഉദാഹരണത്തിന്, ട്യൂമർ ചുരുങ്ങൽ അളക്കുന്നത് സോളിഡ് ട്യൂമർ പ്രതികരണ മൂല്യനിർണ്ണയത്തിൽ സാധാരണയായി ഉപയോഗിക്കുന്ന സറോഗേറ്റ് എൻഡ് പോയിന്റാണ്. കാൻസർ വിരുദ്ധ മരുന്നുകളുടെ ഫലങ്ങളെ വേഗത്തിലും കൂടുതൽ വസ്തുനിഷ്ഠമായും വിലയിരുത്താൻ ഇത് അനുവദിക്കുന്നു. അൽഷിമേഴ്‌സ് രോഗത്തിൽ, മുഴുവൻ തലച്ചോറിന്റെയും എംആർഐ സ്കാനുകൾക്ക് ഹിപ്പോകാമ്പൽ അട്രോഫിയുടെ നിരക്ക് കൃത്യമായി വിലയിരുത്താൻ കഴിയും,   അതേസമയം, ലോക്കൽ ഗ്ലൂക്കോസ് മെറ്റബോളിസവും  പിറ്റ്സ്ബർഗ് സംയുക്തം B (PiB) പോലുള്ള ട്രേസറുകൾ ഉപയോഗിച്ച് ബീറ്റാ-അമിലോയിഡ് ഫലകങ്ങളും അളക്കുന്നതിലൂടെ പെറ്റ് സ്കാനുകൾക്ക് തലച്ചോറിന്റെ ഉപാപചയ പ്രവർത്തനങ്ങൾ അളക്കാൻ കഴിയും. താൽപ്പര്യം വർദ്ധിക്കുന്നുണ്ടെങ്കിലും മരുന്ന് വികസനത്തിന്റെ മറ്റ് മേഖലകളിൽ ക്വാണ്ടിറ്റേറ്റീവ് മെഡിക്കൽ ഇമേജിംഗിന്റെ ഉപയോഗം ചരിത്രപരമായി കുറവാണ്. 

## ഷീൽഡിംഗ്
എക്സ്- റേകൾക്കെതിരെ റേഡിയോഗ്രാഫിക് ഷീൽഡിംഗിന് ഉപയോഗിക്കുന്ന പ്രധാന വസ്തുവാണ് ലെഡ്.

മാഗ്നറ്റിക് റെസൊണൻസ് ഇമേജിംഗിൽ, ചിത്രത്തിന്റെ ഗുണനിലവാരത്തിന്, ബാഹ്യമായ തടസ്സം തടയുന്നതിന് MRI RF ഷീൽഡിംഗും കാന്തിക ഷീൽഡിംഗും ഉണ്ട്. 

## വ്യവസായം
മെഡിക്കൽ ഇമേജിംഗ് വ്യവസായത്തിലെ ഓർഗനൈസേഷനുകളിൽ ഇമേജിംഗ് ഉപകരണങ്ങളുടെ നിർമ്മാതാക്കൾ, ഫ്രീസ്റ്റാൻഡിംഗ് റേഡിയോളജി സൗകര്യങ്ങൾ, ആശുപത്രികൾ എന്നിവ ഉൾപ്പെടുന്നു.

നിർമ്മിച്ച ഉപകരണങ്ങളുടെ ആഗോള വിപണി 2018-ൽ അഞ്ച് ബില്യൺ ഡോളർ  ആയി കണക്കാക്കപ്പെടുന്നു. ഫ്യുജി ഫിലിം, ജനറൽ ഇലക്ട്രിക്, സീമെൻസ് ഹെൽത്തിനീർസ്, ഫിലിപ്സ്, ഷിമാട്സു, തോഷിബ, ഹിറ്റാച്ചി, ഹോളോജിക്ക്, ഈസോട് എന്നിവ 2012 ലെ ശ്രദ്ധേയമായ നിർമ്മാതാക്കളിൽ ഉൾപ്പെടുന്നു.  2016-ൽ, ഈ വ്യവസായത്തിൽ സാംസങ്, ന്യൂസോഫ്റ്റ് മെഡിക്കൽ എന്നിവ പുതുതായി പ്രവേശിച്ചു. 

## ഇതും കാണുക

* മെഡിക്കൽ ഇമേജ് പങ്കിടൽ
* ഇമേജിംഗ് ഉപകരണങ്ങൾ

## അവലംബം

## കൂടുതൽ വായനയ്ക്ക്
 
* 
* 
* 

## പുറം കണ്ണികൾ

* 

വർഗ്ഗം:മെഡിക്കൽ ഇമേജിംഗ്